Die deur staan dalk oop vir Papier | Maroela Media
Embrose Papier – gaan hy sy kans in die uitdrafspan kry? (Foto GB Jordaan)
Met Faf de Klerk nie beskikbaar vir Saterdag se toetswedstryd teen Skotland op Murrayfield in Edinburg nie, moet die Springbokafrigter, Rassie Erasmus, tussen Papier, Ivan van Zyl en Louis Schroeder kies.
Erasmus sal Papier die een of ander tyd vir sy uitdrafspan moet kies. Teen die minder fisieke Skotte, wat soos in SuperRugby vinnig wil speel, kan dit die ideale geleentheid wees.
De Klerk, wat in tien van die 12 toetse vanjaar in die Bokke se opdrafspan was, is nie teen die Skotte beskikbaar nie vanweë sy verpligtinge by sy Engelse klub, die Sale Sharks.
Hy sal na alle waarskynlikheid ook aanstaande Saterdag se laaste toetswedstryd teen Wallis in Cardiff misloop.
Dis een van daardie grys gebiede, want hoewel Wêreldrugby se regulasies bepaal dat hy vrygestel moet word, wil Erasmus nie die goeie verhoudinge versteur wat daar tussen hom en van die Engelse klubafrigters bestaan nie. De Klerk verloor glo ook duisende rande (ponde) as hy nie vir sy Engelse klub speel nie en dis hoekom Erasmus glo planne het om die oorsese spelers se wedstrydgeld (as hulle inkomste verloor) tot meer as R300 000 te verhoog.
De Klerk se onbeskikbaarheid is 'n groot terugslag, hoewel hy nie Saterdag goed vertoon het teen die Franse nie. De Klerk het die hoë skoppe oordoen en het boonop nie deurgaans effektief geskop nie, en van sy aangeë was ook nie suiwer nie.
Van Zyl (vier toetswedstryde) het in Junie vanjaar in Washington teen Wallis begin asook twee weke gelede teen Engeland op Twickenham. Sy twee ander verskynings was as plaasvervanger vir De Klerk in die kragmetings teen Engeland in Junie in Bloemfontein en teen die All Blacks in die Rugbykampioenskap op Ellispark.
Van Zyl het tien dae gelede, sonder om die wêreld aan die brand te speel, niks verkeerd gedoen teen Engeland nie.
Dis waar Papier in die prentjie kom. Hy het reeds in vyf toetswedstryde gespeel, maar is in al vyf as plaasvervanger (of afronder, soos die afrigters deesdae na hulle verwys) opgestuur om impak te maak ‒ selfs op vleuel.
Hy het tot dusver 'n skrale 29 minute se speeltyd in vyf toetse.
Papier is vinnig met 'n suiwer aangee, maar hoe sal hy onder druk vaar?
Dit kan Saterdag bewys word.
Rugby kommentators vergeet dat spelers veral skakelpare in groot wedstryde slegs die wedstryd plan toepas.Dit is die kaptein wat die besluit moet neem om dit te wysig en by omstandighede aan te pas. Hy moes dus vir de Klerk aangesê om dit te staak en pa vir die besluit te staan.Dit laat my nogal dink aan 'n voorval jare gelede.'n Student laat weet vir sy dosent dat die praktyk totaal verskil van wat in die praktyk gebeur. Die dosent laat toe weet:'Dit mag so wees,maar jy skryf eksamen oor dit wat in die voorgeskrewe werk staan en nie dit oor… Lees meer »
Sy spel teen die All Blacks was nie die papier werk waarop dit geskrywe staan nie!
Wat lol hulle alewig met spelers wat NIE kan speel nie?
Wat is fout met die afrigters?
Het hulle nou op Toks en Tjops na die gekerm van die een ou begin luister? Breyten Paulse.
O genade. Hoekom dan nie eerder Ivan van Zyl of selfs Cobus Reinach. Lyk my maar die keuses op skrumskakel is, wel om dit in perspektief te plaas, papierdun…..